เชาว์ สตีลฯเตรียมแต่งตัวเข้าตลาดหุ้น
&#8220;เชาว์ สตีล อินดัสทรี้&#8221; ผู้ผลิตและจำหน่ายเหล็กแท่งยาว เตรียมความพร้อมก่อนเข้าระดมทุนในตลาดหลักทรัพย์ คาดกระจายหุ้นให้กับนักลงทุนทั่วไปได้ในปี 2554 ระบุสอดรับกับแนวโน้มราคาเหล็กที่ฟื้นตัวขึ้น
1 ธ.ค. 2553

“เชาว์ สตีล อินดัสทรี้” ผู้ผลิตและจำหน่ายเหล็กแท่งยาว เตรียมความพร้อมก่อนเข้าระดมทุนในตลาดหลักทรัพย์ คาดกระจายหุ้นให้กับนักลงทุนทั่วไปได้ในปี 2554 ระบุสอดรับกับแนวโน้มราคาเหล็กที่ฟื้นตัวขึ้น
นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ สตีล อินดัสทรี้ จำกัด (มหาชน) หรือ CHOW เปิดเผยว่า บริษัทฯ มีแผนที่จะระดมทุนเพื่อเข้าจดทะเบียนในตลาดหลักทรัพย์แห่งประเทศไทยในปี 2554 โดยขณะนี้อยู่ระหว่างการเตรียมความพร้อม เพื่อยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และ ตลาดหลักทรัพย์ (ก.ล.ต.) เพื่อขออนุมัติการกระจายหุ้นให้กับประชาชนเป็นการทั่วไป โดยคาดว่าจะสามารถยื่นแบบไฟลิ่งต่อสำนักงาน ก.ล.ต.ได้ในช่วงปี 2554
ทั้งนี้ บริษัท เชาว์ สตีล อินดัสทรี้ จำกัด (มหาชน) ดำเนินธุรกิจเป็นผู้ผลิตและจำหน่ายเหล็กแท่งยาว (Billet) ตามมาตรฐานอุตสาหกรรมไทย ซึ่งผลิตภัณฑ์ของบริษัทฯ สามารถสนองความต้องการในอุตสาหกรรมต่อเนื่องที่มีความต้องการใช้เหล็กแท่งยาวภายในประเทศ เพื่อนำไปผ่านกระบวนการเป็นผลิตภัณฑ์เหล็กทรงยาวชนิดต่าง ๆ ได้แก่ เหล็กเส้น เหล็กข้ออ้อย เหล็กลวด และเหล็กรูปพรรณทรงยาว โดยในปัจจุบันบริษัทฯ มีกำลังการผลิตเหล็กแท่งทรงยาวสูงสุดจำนวนประมาณ 730,000 ตันต่อปี ซึ่งนอกเหนือจากการผลิตเหล็กแท่งยาวแล้ว บริษัทฯ ยังเป็นตัวแทนจำหน่าย เหล็กเส้น เหล็กข้ออ้อย และเหล็กลวด ให้กับบริษัทลูกค้าอีกด้วย
“ต้องยอมรับว่า ในช่วงที่ผ่านมา ซึ่งเป็นช่วงที่เศรษฐกิจไทยได้รับผลกระทบจากปัญหาวิกฤติเศรษฐกิจโลก ทั้งในสหรัฐฯและยุโรป ส่งผลให้การบริโภคเหล็กทั้งในและต่างประเทศมีปริมาณไม่มากนัก ทำให้ภาพรวมของกลุ่มอุตสาหกรรมเหล็กเป็นไปอย่างซบเซา ขณะที่ราคาเหล็กเกิดความผันผวนเป็นอย่างมาก โดยเฉพาะในช่วงปี 2552 ซึ่งเป็นช่วงที่ราคาเหล็กอยู่ในเกณฑ์ที่ต่ำมาก ต่อเนื่องถึงปี 2553 ที่ราคาเหล็กได้เคลื่อนไหวทรงตัวในระดับที่ต่ำ อย่างไรก็ตาม เชื่อว่า ในปี 2554 แนวโน้มของราคาเหล็กจะเพิ่มสูงขึ้นอย่างต่อเนื่อง จากการเริ่มมีการลงทุนในโครงสร้างพื้นฐานในประเทศ ประกอบกับการบริโภคของต่างประเทศที่มีแนวโน้มการบริโภคเพิ่มขึ้นอย่างต่อเนื่อง” นายอนาวิลกล่าว
ประธานเจ้าหน้าที่บริหาร บมจ.เชาว์ สตีล อินดัสทรี้ กล่าวด้วยว่า ในส่วนของบริษัทฯ นั้นที่ผ่านมาได้เตรียมรับมือกับสถานการณ์ราคาเหล็กตกต่ำ โดยได้มุ่งเน้นการทำตลาดต่างประเทศเพิ่มมากขึ้นตั้งแต่ปี 2552 เนื่องจากเป็นตลาดที่มีขนาดใหญ่ ซึ่งหลังจากแนวโน้มราคาเหล็กกระเตื้องขึ้นในปี 2554 บริษัทฯ ก็จะเริ่มขยายการลงทุนเพิ่มเติมเพื่อเพิ่มกำลังการผลิต  
ขณะที่ภาพรวมธุรกิจของบริษัทฯ ในปี 2553 นั้น นายอนาวิล กล่าวด้วยว่า ในช่วง 9 เดือนแรกของปีนี้ บริษัทฯ สามารถทำยอดขายได้ 2,700 ล้านบาท เพิ่มขึ้นจากช่วงเวลาเดียวกันของปีที่แล้วคิดเป็น 1,220.66 ล้านบาท โดยได้ตั้งเป้าหมายยอดขายตลอดทั้งปีไว้ที่ 4,000 ล้านบาท ซึ่งเชื่อว่า น่าจะสามารถทำได้ตามที่วางไว้